CELEX: 62015TN0108
Language: mt
Date: 2015-02-27 00:00:00
Title: Kawża T-108/15: Rikors ippreżentat fis-27 ta’ Frar 2015 – Bundesverband Glasindustrie et vs Il-Kummissjoni

27.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/63
            
         Rikors ippreżentat fis-27 ta’ Frar 2015 – Bundesverband Glasindustrie et vs Il-Kummissjoni
   (Kawża T-108/15)
   (2015/C 138/82)
   Lingwa tal-kawża: il-Ġermaniż
   
      Partijiet
   
   
      Rikorrenti: Bundesverband Glasindustrie (Düsseldorf, il-Ġermanja), Gerresheimer Lohr GmbH (Lohr, il-Ġermanja), Gerresheimer Tettau GmbH (Tettau, il-Ġermanja), Noelle + von Campe Glashütte GmbH (Boffzen, il-Ġermanja), Odenwald Faserplattenwerk GmbH (Amorbach, il-Ġermanja), O-I Glasspack GmbH & Co. KG (Düsseldorf), Pilkington Deutschland AG (Gelsenkirchen, il-Ġermanja), Schott AG (Mainz, il-Ġermanja), SGD Kipfenberg GmbH (Kipfenberg, il-Ġermanja), Thüringer Behälterglas GmbH Schleusingen (Schleusingen, il-Ġermanja), Neue Glaswerke Großbreitenbach GmbH & Co. KG (Großbreitenbach, il-Ġermanja), HNG Global GmbH (Gardelegen, il-Ġermanja) (rappreżentanti: U. Soltész u C. von Köckritz, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla l-Artikoli 1 u 3(1) tad-Deċiżjoni tal-Kummissjoni Ewropea, tal-25 ta’ Novembru 2014, Għajnuna mill-Istat SA.33995 (2013/C) (ex NN 2013/NN), C(2014) 8786 finali, dwar is-sostenn għal elettriku rinnovabbli u soprataxxa-EEG imnaqqsa għal utenti intensivi tal-enerġija, sa fejn dawn id-dispożżizzjonijiet jikkonstataw
               
                           (i)
                        
                        
                           li l-promozzjoni tal-produzzjoni ta’ elettriku minn sorsi tal-enerġija li jiġġeddu fuq il-bażi tal-liġi Ġermaniża dwar il-prijorità mogħtija lill-enerġiji li jiġġeddu (Erneuerbare-Energien-Gesetz tal-25 ta’ Ottubru 2008, fil-verżjoni emendata fis-seħħ mill-1 ta’ Jannar 2012 – EEG 2012), bil-mekkaniżmu ta’ finanzjament tagħha, u
                        
                     
                           (ii)
                        
                        
                           is-sostenn għat-tnaqqis tat-taxxa EEG għall-impriżi b’konsum għoli ta’ enerġija (skema speċjali ta’ kumpens) previst fl-Artikoli 40 et seq tal-EEG 2012 għall-2013 u għall-2014, jikkostitwixxu għajnuna mill-Istat fis-sens tal-Artikolu 107(1) TFUE li ġiet eżegwita bi ksur tal-Artikolu 108(3) TFUE;
                        
                     
         
               —
            
            
               tannulla l-Artikoli 2, 3(2), 6, 7 u 8 tad-deċiżjoni kkontestata, sa fejn dawn id-dispożizzjonijiet jikkonstataw l-inkompatibbiltà tal-iskema speċjali ta’ kumpens mas-suq intern u jordnaw ir-rimbors tal-għajnuna;
            
         
               —
            
            
               tikkundanna lill-Kummissjoni tbati l-ispejjeż sostnuti mir-rikorrenti.
            
         
      Motivi u argumenti prinċipali
   
   Insostenn tar-rikors, ir-rikorrenti jinvokaw seba’ motivi.
   
               1.
            
            
               L-iskema speċjali ta’ kumpens ma tinvolvi ebda għajnuna statali fis-sens tal-Artikolu 107(1) TFUE peress li din ma tintroduċi ebda vantaġġ. Il-Kummissjoni tippreżumi b’mod żbaljat li l-iskema speċjali ta’ kumpens tiffavorixxi lill-impriżi b’konsum għoli ta’ enerġija b’mod li tikkostitwixxi għajnuna skont il-liġi.
            
         
               2.
            
            
               Il-mekkaniżmu tat-taxxa EEG u l-iskema speċjali ta’ kumpens ma tinkludix għajnuna mill-Istat, peress li dawn ma jirrikorrux għar-riżorsi statali. Il-leġiżlazzjoni inkwistjoni taffettwa biss riżorsi ta’ natura privata. Id-deċiżjoni kkontestata ma hijiex kompatibbli mal-ġurisprudenza tal-Qorti tal-Ġustizzja, b’mod partikolari mas-sentenza PreussenElektra.
            
         
               3.
            
            
               Fil-motivazzjoni tad-deċiżjoni tagħhha, il-Kummissjoni kkonstatat b’mod żbaljat li l-iskema speċjali ta’ kumpens kienet ta’ natura selettiva. Madankollu, din ma tintroduċi ebda deroga mis-sistema ta’ referenza. Fi kwalunkwe każ, l-iskema speċjali ta’ kumpens hija ġġustifikata min-natura tal-istruttura tal-EEG 2012.
            
         
               4.
            
            
               Il-Kummissjoni wettqet żball ta’ liġi meta evalwat il-possibbiltà ta’ awtorizzazzjoni tal-iskema speċjali ta’ kumpens biss fuq il-bażi tal-Linji Gwida l-ġodda dwar l-għajnuna mill-Istat għall-protezzjoni tal-ambjent u għall-enerġija għall-perijodu 2014-2020.
            
         
               5.
            
            
               Jekk il-Kummissjoni tikkonkludi li l-iskema speċjali ta’ kumpens tikkostitwixxi għajnuna li ma tistax tiġi awtorizzata, azzjoni għal irkupru tkun madankollu inammissibbli, peress li din hija “għajnuna eżistenti”.
            
         
               6.
            
            
               Barra minn hekk, l-azzjoni għal irkupru hija eskluża mill-protezzjoni tal-aspettattivi leġittimi. B’mod partikolari, il-Kummissjoni kkonstatat f’deċiżjoni preċedenti li l-iskema stabbilita mill-EEG ma kinitx tikkostitwixxi għajnuna mill-Istat.
            
         
               7.
            
            
               Finalment, ma huwiex possibbli li jiġi implementat ordni ta’ rkupru għall-iskema speċjali ta’ kumpens.